Pa vas na hy glo dogter verkragFoto: SAPD/Facebook Kapt. Paul Ramaloko, woordvoerder van die polisie, het gesê die verdagte het glo sy dogter verkrag terwyl haar ma na ŉ ander huis is om met begrafnisreëlings te help. Die dogter was glo nie by die huis met die ma se terugkeer nie en het sy na haar gaan soek. Volgens Ramaloko het die ma die dogter by die bure se huis gevind. Die meisie was glo in trane en het haar ma vertel haar pa het haar verkrag. Die ma het ŉ klag by die polisiestasie aanhangig gemaak waarna die pa homself aan die polisie oorgegee het. Ramaloko het gesê die pa is in aanhouding en sal Donderdag in die Motswedi-landdroshof verskyn op aanklag van verkragting.